শহীদ মাসুদ ও মুজাহিদ ভাইয়ের শাহাদাতের কয়েক দিন আগে বিশ্ববিদ্যালয়ের খেলার মাঠে একটা সংঘর্ষ হয় ছাত্রশিবির ও ছাত্রলীগের মধ্যে। তার কয়েক দিন পর ৮ ফেব্রুয়ারি নবীনবরণ অনুষ্ঠানের দাওয়াত দেয়া নিয়ে কথা কাটাকাটির এক পর্যায়ে ছাত্রলীগ প্রক্টর ও শিক্ষকদের সামনে শিবিরের ভাইদেরকে মারধর করে। এরপর সাধারণ ছাত্রসহ শিবিরকর্মীরা প্রতিরোধ গড়ে তুললে ছাত্রলীগ ক্যাম্পাস থেকে বের হয়ে বহিরাগত অস্ত্রধারী সন্ত্রাসীদের নিয়ে পুলিশের উপস্থিতিতে নিরীহ শিবিরকর্মীদের ওপর দুপুরে হামলা চালায়। হামলার খবর যখন আমি জানতে পারলাম তখন মৌলভীবাজার জেলায় সফরে ছিলাম। প্রোগ্রাম থেকে দুপুরে খাওয়ার বিরতির সময় জানলাম মুজাহিদ ভাই নামে একজন শাহাদাত বরণ করেছেন। এর কিছুক্ষণ পর হবিগঞ্জ জেলা সভাপতি নজরুল ভাইয়ের ফোনের মাধ্যমে জানতে পারলাম অন্য আরেকজন ভাই মাসুদ বিন হাবিব শহীদ হয়েছেন। তার বাড়ি হবিগঞ্জের আজমিরীগঞ্জ উপজেলায়। আল্লাহর কাছে দোয়া করার পাশাপাশি বিভিন্ন দায়িত্বশীলকে ফোন দিয়ে বিস্তারিত জানার চেষ্টা করলাম।